送張巨山
作者：李處權
朝代：宋

paragraphs: 士爲知已用，亦爲知已死。
嘉哉孔文舉，特達惟薦禰。
寥寥千載後，此事今已矣。
俯仰常有懷，邂逅過願始。
襄陽紫微公，操行見所履。
字如入草蛇，詩繼餘霞綺。
家聲鳳凰池，盍在金門裏。
三年民父母，政事粲可紀。
倦游丐閒歸，解紱如脱屣。
東山寧久卧，行爲蒼生起。
要觀補衮功，左右聖天子。
小人不更事，豈解令公喜。
平生萬卷書，不直一杯水。
頽然衰病餘，所存今復幾。
與世竟悠悠，逢人但唯唯。
從公文字飲，德言方在耳。
胡爲舍我去，衣袖不可禠。
離合亦偶然，世事皆如此。
聲出已復呑，相顧淚如洗。